Die Voortrekkermonument is 'n baken van hoop vir Afrikaners. Die groot, grys granietkolos is uit alle rigtings sigbaar as Pretoria genader word. Hierdie massiewe monument is gebou ter ere van die Voortrekkers wat die Kaapkolonie tussen 1835 en 1854 in hulle duisende verlaat het.  Die argitek was Gerard Moerdijk en dit was sy ideaal om 'n monument te ontwerp wat as 'n "gedenkteken duisend jaar en langer moet staan om aan die nageslagte die geskiedenis en betekenis van die Groot Trek te verduidelik."
Die Vrou en kinderbeeld voor die monument simboliseer die deelname en rol wat vroue en kinders gedurende die Groot Trek gespeel het. Hierdie beeld is deur die bekende beeldhouer, Anton van Wouw, ontwerp. Verder is die monument omring met 'n muur waarop ossewaens gegraveer is. Hierdie ossewaens verteenwoordig die laer wat by Bloedrivier getrek is. Die laermuur bestaan uit 64 waens en elke wa is 4.6 meter lank en 2.7 meter hoog. Die laermuur verteenwoordig simboliese beskerming van die monument.
W.H. Coetzer het die panele op dubbelgeweefde tapisseriegaas geskilder en historikus, dr. G.D. Scholtz, het hom van raad bedien t.o.v. die historiese korrektheid van die uitbeeldings.
'n Oorspronklike kakebeenwa wat uit die Groot Trek behoue gebly het, staan nou in die Senotaafsaal van die Voortrekkermonument. Hierdie ossewa is die tweede oudste ossewa in die land en die oudste in Transvaal. Hierdie wa het behoort aan Andries Marthinus Laas en sy vrou Sara. Die wa het die hele Groot Trek oorleef en was ook een van die 64 waens by Bloedrivier. Na die Groot Trek is die wa by Amersfoort Laerskool vir 83 jaar versorg. Die FAK het in samewerking met die Laas-familie en Barend Uys 'n proses gefasiliteer om hierdie kosbare ossewa in die sorg van die Voortrekkermonument te plaas.
Na die Jameson-inval in 1896 het pres. Paul Kruger van die Zuid-Afrikaansche Republiek besluit om Pretoria te verdedig deur forte op strategiese plekke te laat bou.  Aanvanklik sou agt forte gebou word, maar weens 'n tekort aan fondse is slegs vier voltooi. Drie van die vier, waaronder Schanskop, is deur Duitsers ontwerp.
Onthou om ook hier 'n foto by die Danie Theron-beeld of die genl. Piet Joubert borsbeeld te neem. Die replika van die Tanganjika-monument kan ook hier gesien word.
Die beeld kyk in die rigting van Gatsrand tussen Potchefstroom en Johannesburg, waar Danie Theron op 5 September 1900 gesneuwel het. Theron is begraven op die plek waar hy gesneuwel, maar is later langs sy verloofde Hannie Neethling ten suide van Johannesburg herbegrawe.
Hierdie is 'n skaalmodel-replika van die  Trek-monument  wat op 16 Desember 1954 in Ta-zanië (voorheen bekend as Tanganjika) onthul is. Die  Trekmonument  (1904-1954) is o-gerig ter viering van die vyftigste herdenking van die eerste Afrikaners wat hulleself na afloop van die Anglo-Boereoorlog (1899-1902) in die voormalige Tanganjika gevestig het.
Die Skool op Wiele is in 1923 deur mnr. W.A. Joubert gebou. Dit was op versoek van mnr. J.H. Coetzee, die skoolraadsekretaris van Ermelo. Die klaskamer op wiele moes dien as oplossing vir die gedurige tekort aan klaskamerakkommodasie. Teen die einde van elke skooljaar het al die omliggende skooltjies se st. 6-leerlinge altyd op Ermelo kom eindeksamen skryf, en is dié klaskamer ook daarvoor gebruik. Die Skool op Wiele het sitplek vir 22 skoolkinders, asook 'n lessenaar en stoel vir 'n onderwyser.
Die feit dat die Muur só sigbaar, bereikbaar en toeganklik is vir alle besoekers aan die VTM Erfenisterrein, en in 'n beveiligde gebied geleë is, hou voordele in wat dit bo enige ander soortgelyke Muur in Suid-Afrika laat uitstaan. Dit is derhalwe nie vreemd dat al hoe meer militêre eenhede en organisasies  toenemend dit verkies as die standplaas vir hul eie herdenkingsdienste nie.
Soek jy 'n spesiale ewige rusplek vir jouself en jou geliefdes? Die nistuin by die Voortrekkermonument bied dan die perfekte plek. Daar is verskeie pakkette beskikbaar.
Die naasbestaandes van die persone wat 'n nissie in die gedenktuin het, ontvang gratis toegang tot die terrein.
Navrae kan gerig word aan roelien@kultuurtuiste.org.za
Dié medium-grootte Zoeloehut is 'n replika van die hutte wat tydens die herkonstruksie van 'n gedeelte van die koninklike hoofstad Umgungundlovu in die 1980's opgerig is. Koning Dingane het die hoofstad tydens sy regeringstydperk (1828-1840) laat bou. Dié hut is tipies van die wonings wat in die destydse Zoeloeland aangetref is en tradisioneel deur mans gebou is.
Kenmerkend van die tradisionele  indlu  (hut), is die byekorfstyl waarin dit gebou is. Die raamwerk bestaan uit jong boompies wat in 'n sirkel in die grond ingeplant is, inwaarts gebuig en aan mekaar vasgemaak is. Na voltooiing van die raamwerk, is die hut met dekgras bedek. Die hutvloer is van 'n mengsel van miershoopklei en beesmis gemaak, waarna dit met beesvet gesmeer is.
Mnr. Danie Hough, administrateur van Transvaal, het op 14 Julie 1992 aangekondig dat 341 hektaar om die monument tot 'n unieke natuurreservaat geproklameer is. Op Vrydag, 25 Junie 1993, is die eerste wild naamlik sebras en blesbokke, in die natuurreservaat losgelaat.